[{"text_idx": "#000003", "text": "Hengwrt \u2013 canolfan newydd Menter Dinefwr"}, {"text_idx": "#000005", "text": "Prosiect adnewyddu yn Llandeilo i agor ei ddrysau cyn y Nadolig"}, {"text_idx": "#000006", "text": "Bydd canolfan newydd Menter Dinefwr, Hengwrt, yn Llandeilo yn agor ei drysau mewn pryd ar gyfer y Nadolig yn dilyn gwaith adnewyddu sylweddol.Mae Hengwrt yn ganolfan gymunedol newydd sydd wedi\u2019i lleoli ar Stryd Caerfyrddin, ac o 25 Tachwedd i 24 Rhagfyr bydd y ganolfan ar agor i\u2019r cyhoedd i ddathlu\u2019r Nadolig gyda siopau dros dro amrywiol gan fusnesau lleol. Bydd y ganolfan hefyd yn gartref i gangen newydd o Cyfoes, siop Menter Dinefwr, yn gwerthu llyfrau a phob math o nwyddau Cymraeg."}, {"text_idx": "#000007", "text": "Mae\u2019r agoriad yn nodi diwedd cam cyntaf gwaith adfer Hengwrt, a oedd mewn cyflwr gwael pan gafodd ei drosglwyddo i Fenter Dinefwr wrth Gyngor Tref Llandeilo yn 2018. Ers hynny, mae\u2019r ganolfan wedi\u2019i hadnewyddu\u2019n llwyr i\u2019w gwneud yn addas ar gyfer ystod eang o ddefnyddiau cymunedol.Mae Cam 1 wedi cynnwys adnewyddu\u2019r adeilad yn llwyr yn barod ar gyfer agoriad y Nadolig, a bydd Cam 2 yn cynnwys datblygu canolfan dreftadaeth ac ymwelwyr, ynghyd a\u0302 llogi ystafelloedd a swyddfeydd, i\u2019w datblygu yn gynnar yn 2022."}, {"text_idx": "#000008", "text": "Dywedodd y Prif Weithredwr Owain Gruffydd, \u201cRoeddem yn ffodus y gallai\u2019r gwaith adeiladu barhau drwy gydol y rhan fwyaf o\u2019r pandemig, ac er bod heriau a pheth oedi, rydym yn hynod falch o\u2019r hyn sydd wedi\u2019i gyflawni ac yn methu aros i\u2019w rannu gyda\u2019r gymuned. Hoffem hefyd ddiolch i\u2019n contractwyr Adeiladwyr TAD, am eu cydweithrediad ac am gwblhau\u2019r prosiect yn barod ar gyfer cyfnod y Nadolig.\u201dYchwanegodd Non Edwards, Rheolwr Gwasanaethau Masnachol Menter Dinefwr, \u201cMae agor cangen newydd o Cyfoes yn Llandeilo yn gyffrous iawn, ac rydym yn falch o allu cynnig lle i fusnesau llai yng nghanol y dref, yn enwedig yn y cyfnod cyn y Nadolig.\u201d"}, {"text_idx": "#000009", "text": "Sicrhaodd Menter Dinefwr, menter gymunedol leol, gyllid i adnewyddu\u2019r adeilad yn 2018, yn dilyn ymgynghoriad helaeth lle nodwyd yr angen i greu adeilad aml-ddefnydd gan gynnwys ystafelloedd cyfarfod, gofod swyddfa, a chanolfan ymwelwyr treftadaeth. Bydd Hengwrt hefyd yn gartref i waith celf cymunedol, cofiant y dref, a bydd yn ganolfan ar gyfer gweithgareddau a digwyddiadau, ynghyd a\u0302 bod yn bencadlys i Gyngor Tref Llandeilo."}]